སྙིང་པོ་བསྡུས་ཏེ་བཤད་ན།གྲོས་མཐུན་དོན་ཚན་༡༧དེ་བཙན་དབང་དང་དམག་དཔུང་གི་སྡིག་རའི་འོག་བོད་མིའི་མངོན་འདོད་ལ་རྩིས་མེད་རྡོག་རོལ་གྱིས་བཞག་པ་ཞིག་ཡིན་པས།དེ་ལ་གྲོས་མཐུན་ཞེས་པའི་མིང་འདོགས་འོས་མེད་ཀྱང་།གོང་གསལ་དོན་གནད་གསུམ་དང་འབྲེལ་བའི་གྲོས་མཐུན་ཐག་གཅོད་ནི།བོད་ལྗོངས་ཚོགས་འདུ་རྒྱས་འཛོམས་ཀྱི་དགོས་འདུན་ལ་རྒྱ་ཕྱོགས་ནས་བསམ་གཞིགས་ཀྱིས་ཁས་བླངས་པའི་དོན་གནད་ཡིན་སྟབས།གྲོས་མཐུན་དོན་ཚན་༡༧ཞེས་པ་དང་བསྡུར་ན་ཚད་ངེས་ཅན་གྱི་ཐོག་ནས་གྲོས་མཐུན་ཡིན་པའི་རྣམ་པ་ཤུགས་ཆེ་བ་ལྡན་ཡོད།འོན་ཀྱང་སྐབས་དེར་རྒྱ་ནག་གི་དཔུང་ཤུགས་བོད་ཡོངས་སུ་ཁྱབ་ཟིན་པར་བརྟེན།བཙན་དབང་སྡིག་རའི་ཤུགས་རྐྱེན་མེད་པ་མིན།ཐེངས་འདིར་ཐག་གཅོད་བྱུང་བའི་དོན་གནད་གཙོ་བོ་ནི།བོད་དེ་ཕྱིར་རྒྱ་ཁོངས་སུ་ཡིན་པ་ཁས་ལེན་ཐོག་ནང་དུ་བོད་ས་ཡོངས་རྫོགས་གཅིག་སྒྲིལ་གྱིས་རང་སྐྱོང་བྱེད་རྒྱུ་དེ་ཡིན་ཞིང༌།དེ་ནི་ད་ལྟ་ྋགོང་ས་མཆོག་དང་བོད་གཞུང་གིས་བརྩོན་ལེན་གནང་བཞིན་པའི་དབུ་མའི་ལམ་གྱི་སྲིད་ཇུས་དང་གཅིག་མཚུངས་ཆགས་ཡོད་ཅིང༌།ཆ་རྐྱེན་དེ་ཉིད་ལེགས་སྒྲུབ་ཐོག་བོད་དུ་དམག་དཔུང་ཁྲི་གཉིས་ཡས་མས་ལས་མི་དགོས་པ་དང་།དེ་ཡང་ཉུང་འཕྲི་བྱས་ཆོག་པ་འདི་བསྣན་ཚེ།བོད་ཡོངས་ཞི་བདེའི་བསྟི་གནས་ཤིག་ཏུ་བསྒྱུར་རྒྱུའི་ཐུགས་བཞེད་དང་ཡང་ཧ་ཅང་ཐག་ཉེ་པོ་རེད།གལ་སྲིད་དུས་དེར་རྒྱ་ནག་གིས་ཆ་རྐྱེན་དེ་དག་ཁས་བླངས་པ་ལྟར་ལག་བསྟར་བྱས་ཡོད་ཚེ།བོད་རྒྱའི་དབར་གྱི་རྩོད་རྙོག་ཐད་སྐབས་དེ་དུས་ནས་རྫོགས་ཚིག་ཅིག་འགོད་ཐུབ་པའི་གཞི་རྩ་ངེས་ཅན་ལྡན་ཡོད།